Eskom-vakbonde wil na ministers oor lone | Netwerk24
Deur Lameez Omarjee, Fin24 11 Julie 2018 11:54
Vakbonde by Eskom het 'n vergadering met Nhlanhla Nene, minister van finansies, en Pravin Gordhan, minister van openbare ondernemings, versoek nadat hul onderhandelings met hul werkgewer Dinsdagaand nie kon vorder nie.
Dit blyk uit 'n verklaring wat die metaalwerkersvakbond Numsa Dinsdagaand uitgereik het.
Numsa, asook Solidariteit en die mynwerkersunie NUM het ooreengekom om in aanloop tot die vergadering eers nie met die media te praat nie sodat al die partye 'n kans kan kry om met hul lede te konsulteer.
Khulu Phasiwe, Eskom-woordvoerder, het bevestig die vakbonde het besluit om Eskom se jongste loonaanbod met die betrokke ministers te bespreek. Dit blyk die vakbonde wil ook met die Eskom-direksie en uitvoerende hoof vergader.
Volgens Phasiwe lyk dit asof die partye wel 'n moontlike ooreenkoms nader.
Die nuusdiens eNCA berig dat Eskom 'n loonooreenkoms wat oor drie jaar strek en verhogings van 7% in 2018, 6,5% in 2019 en 6,2% in 2020 behels, aanbied.
Maar die vakbonde se teenvoorstel is 'n een-jaar-ooreenkoms met 'n 8%-verhoging. Hulle sal wel 'n ooreenkoms oor drie jaar aanvaar indien dit 8,8% in 2018 en 8,5% in die daaropvolgende twee jaar insluit.
Die vakbonde eis ook 'n behuisingstoelaag van minstens R500.
Dit is nie bekend wanneer die vergadering tussen die vakbonde en die ministers gehou sal word nie. Die onderhandelings het al in Junie begin.